నాలుగేండ్లలో వెయ్యి కోట్ల రెవెన్యూ లక్ష్యం
- వాటర్‌ హీటర్‌ విభాగంలోకి స్టాండర్డ్‌
- హావెల్స్‌ ఇండియా వైస్‌ ప్రెసిడెంట్‌ వెల్లడి
నవతెలంగాణ, బిజినెస్‌ డెస్క్‌: ప్రముఖ ఎలక్ట్రికల్‌ ఉత్పత్తుల కంపెనీ హావెల్స్‌ ఇండియాకు చెందిన స్టాండర్డ్‌ విభాగం వచ్చే మూడు, నాలుగేండ్లలో రూ.1,000 కోట్ల టర్నోవర్‌ లక్ష్యంగా పెట్టుకుంది. గత ఆర్ధిక సంవత్సరంలో రూ.400 కోట్ల రెవెన్యూ నమోదు చేశామని హావెల్స్‌ ఇండియా వైస్‌ ప్రెసిడెంట్‌ అబ్ర బెనర్జీ తెలిపారు. గురువారం హైదరాబాద్‌లో తెలంగాణ, ఏపీ హెడ్‌ పంకజ్‌ కె వసాల్‌తో కలిసి కొత్తగా నాలుగు వేరియంట్లలో వాటర్‌ హీటర్లు, స్విచ్చులు, ఫ్యాన్లను మార్కెట్లోకి విడుదల చేశారు. ఈ సందర్బంగా బెనర్జీ మీడియాతో మాట్లాడుతూ ప్రస్తుతం వాటర్‌ హీటర్ల మార్కెట్‌ రూ.1300-రూ.1500 కోట్ల మధ్య ఉందన్నారు. ప్రతి ఏడాది ఈ వ్యాపారం 12 శాతం పెరుగుతుందన్నారు. కాగా రాజస్థాన్‌లోని తమ నిమ్రాన్‌ ప్లాంట్‌ ఏడాదికి 5 లక్షల వాటర్‌ హీటర్ల తయారీ సామర్థ్యం కలిగి ఉందన్నారు. గత రెండేండ్లుగా స్టాండర్డ్‌ రెవెన్యూ 22 శాతం పెరిగిందన్నారు. దేశ వ్యాప్తంగా తమకు 2500 ఆధికృత డీలర్లు, 10000 అవుట్‌లెట్లలో తమ ఉత్పత్తులు లభిస్తాయన్నారు. పంకజ్‌ మాట్లాడుతూ తెలంగాణ, ఆంధ్రప్రదేశ్‌ నుంచి రూ.25 కోట్ల వ్యాపారం జరుగుతుందన్నారు. రెండు రాష్ట్రాల్లో 125 మంది డీలర్లు ఉన్నారన్నారు. కొత్తగా జోఅండ్‌జో ప్రైమ్‌, అమియో, అమేజర్‌, లిఫ్ట్‌ పేర్లతో లీటర్‌ నుంచి 25 లీటర్ల సామర్థ్యం కలిగిన వాటర్‌ హీటర్లను అందుబాటులోకి తెచ్చామన్నారు. వీటి విలువ రూ.3,500 నుంచి రూ.14,000 మధ్య ఉంటుందన్నారు.
మీ స్నేహితులకు రికమెండ్ చెయ్యండి